Masud Gharahkhani

Masud Gharahkhani (født 1982) er en norsk politiker (Ap) som fra 2017 er stortingsrepresentant for BuskerudPortrettintervju i Aftenposten 13. oktober 2018 og er stortingspresident siden 2021. Han er født i Teheran og utdannet radiograf. 

Liv og virke
 Bakgrunn
Masud Gharahkhani er sønn av politikeren Bijan Gharahkhani. Gharahkhani ble født 22. september 1982 i Teheran og kom til Norge i 1987 med familien som flyktninger fra Iran via et halvt år i Istanbul. De var helt uten penger da de kom til Norge. Familien er opprinnelig fra Teheran.https://vesterheim.org/visit-from-masud-gharahkhani-norway-president-of-the-storting/ Han kom til Norge fem år gammel og vokste opp i Skotselv, Øvre Eiker. Ved ankomst til Norge bodde familien den første tiden på et asylmottak. Moren Sara er lærer. Han er utdannet radiograf, og har arbeidet på Blefjell sykehus avdeling Kongsberg og Rjukan.

Politikk
Han har jobbet som faglig ungdomssekretær i LO Vestfold og fylkessekretær i Buskerud Arbeiderparti. Som fylkespolitiker ble han den første mannlige lederen av likestillingsutvalget i Buskerud fylkeskommune, og satt også i fylkeskommunens hovedutvalg for utdanning. Ved stortingsvalget 2009 var han Arbeiderpartiets sjuende kandidat fra Buskerud.

Han ble kjent da han på Arbeiderpartiets landsmøte i 2011 fikk stående applaus for sitt innlegg om reisen fra Teheran til Drammen, under en integreringsdebatt sammen med Jonas Gahr Støre.Ungt Ap-talent: — Jeg heter Masud, født i Teheran, vokst opp i fellesskapssamfunnet Norge, et resultat av sosialdemokratiet, jeg elsker landet mitt Norge og jeg skal bli ordfører i Drammen, sa Gharahkhani til landsmøtet - Aftenposten 8. april 2011

Tidligere statsminister Jens Stoltenberg har kalt Gharahkhani «et ekstraordinært politisk talent» og «en suksesshistorie i det norske samfunnet».

Gharahkhani ble valgt inn på Stortinget i 2017 for Buskerud og satt i Kommunal- og forvaltningskomiteen. Gharahkhani var gruppeleder for Arbeiderpartiet bystyret i Drammen og var medlem av Arbeiderpartiets programkomite forut for stortingsvalget 2013.

Gharahkhani hadde en reell mulighet til å bli landets første ordfører med innvandrerbakgrunn i 2011, men tapte for Tore Opdal Hansen fra Høyre. Han ble innstilt som ordførerkandidat på nytt i 2015, men tapte igjen for Hansen. Rett etter valget i 2015 ble han møtt med kritikk fra sine egne vedrørende sin lederstil.

Gharahkhani var leder for Arbeiderpartiets migrasjonsutvalg som avga innstilling høsten 2018.Ap´s innvandringsutvalg: Vil sette tak på total antall flyktninger, asylsøkere og familieinnvandrere - Aftenposten 12. september 2018 Den har blitt møtt med betydelig kritikk fra organisasjoner som NOAS og Amnesty og partier både til høyre og venstre for Arbeiderpartiet.

Da lærere ved Øren skole i Drammen nektet elever å gå med nisselue på en juleavslutning gikk Gharahkhani ut og understreket at det er viktig at barna får oppleve norsk kultur og tradisjon. På spørsmål om juleavslutninger og skolegudstjenester svarte han til Aftenposten at «Jeg deltok på det, jeg hadde anbefalt det for mine barn, og ser ikke noe problem ved at skolen arrangerer gudstjenester så lenge eleven og familien har et valg om ikke å gå.» VGs Anders Giæver kalte uttalelsen for en ekte filipine; den kulturelle og religiøse toleransen i et nøtteskall.Nissekonflikten i jule-Drammen, VG 15. desember 2011 s. 2 Rektor ved skolen beklaget i etterkant at lærerne hadde nedlagt forbud mot nisseluer.

 Stortingspresident 
Stortinget valgte 25. november 2021 Gharahkhani til stortingspresident etter at Eva Kristin Hansen trakk seg.Hallgeir Opedal: Nest etter kongen - Portrettintervju i Aftenposten 29. januar 2022

Den 18. november 2021 opplyste daværende stortingspresident Eva Kristin Hansen til NTB at hun trakk seg som stortingspresident etter at politiet hadde kunngjort at det ble innledet etterforskning av seks ikke navngitte stortingsrepresentanter i forbindelse med de såkalte «pendlersakene». Fra den 18. november satt hun kun formelt som stortingspresident, mens stortingsrepresentant Svein Harberg (H) ledet presidentskapet og i praksis da var stortingspresident inntil ny stortingspresident ble valgt 25. november.

Gharahkani har etter at han ble president, blant annet i 2022, uttalt seg kritisk til Ali Khamenei og regimet i Iran og uttrykt støtte til opposisjonen. I 2022 ble Norges ambassadør til Iran kalt inn for å motta en protest fra regjeringen i Iran. I 2023 ble Gharakhani fotografert sammen med Farah Diba, enken etter Reza Pahlavi. I 2025 møtte Gharakhani sønnen Reza Pahlavi II.

I en kritisk analyse publisert i Klassekampen 11. oktober 2025 argumenterte historiker Mohammad M. Izadi for at Gharahkhani har brukt stortingspresident-vervet til å støtte en revolusjon i Iran. Izadi skriver at dette etter hans syn har gjort det vanskeligere for personer med minoritetsbakgrunn å få høye tillitsverv i Norge.  

 Stortingets presidentskap 
 2025–2029: Stortingspresident
 2021–2025: Stortingspresident

 Stortingskomiteer 
 2025–2029: Medlem av Den utvidede utenriks- og forsvarskomiteen
 2021–2025: Medlem av Den utvidede utenriks- og forsvarskomiteen
 2021–2021: Andre nestleder av Næringskomiteen
 2018–2021: Medlem av Kommunal- og forvaltningskomiteen
 2017–2018: Medlem av Familie- og kulturkomiteen

 Politiske verv 
 Leder av Arbeiderpartiets migrasjonsutvalg
 Programkomitemedlem (Arbeiderpartiets partiprogram 2013–2017) 2011–2012
 Gruppeleder Drammen Ap 2011–2017
 Ordførerkandidat Drammen Ap 2011
 Fylkestingsrepresentant 2007–2011
 Leder Buskerud fylkeskommunes likestillingsutvalg 2007–2011
 Formannskapet Øvre Eiker kommune 2007–2010
 Sentralstyremedlem AUF 2006–2008
 Leder AUF i Buskerud 2004–2007

Utmerkelser

Gharahkhani ble tildelt den ukrainske Jaroslav den vise-ordenen i oktober 2022.

Begrunnelsen for tildelingen var Gharahkhanis «betydelige personlig innsats for å styrke mellomstatlig samarbeid, for å vise støtte til Ukrainas suverenitet og territorielle integritet og gitt betydelig bidrag til å skape oppmerksomhet i verden om Ukrainas situasjon», opplyste Stortinget.

 Fotnoter 

 Referanser 

 Litteratur  
  Odd Myklebust og Masud Gharahkhani Norge i mitt hjerte Aschehoug 

 Eksterne lenker 




Kategori:Ap-politikere i Buskerud
Kategori:Lokalpolitikere i Drammen
Kategori:Tillitsvalgte i AUF
Kategori:Nordmenn av iransk opphav
Kategori:Stortingsrepresentanter 2017–2021
Kategori:Stortingsrepresentanter 2021–2025
Kategori:Stortingsrepresentanter fra Ap
Kategori:Stortingsrepresentanter for Buskerud
Kategori:Personer fra Teheran
Kategori:Personer fra Øvre Eiker kommune
Kategori:Stortingspresidenter